text: İmperatorun qərargahında onlar Aşenq gölünün şimalındakı May-Çouda döyüşmək qərarına gəldilər. Sayları 31 min nəfər olan Efiopiya qoşunlarına 210 artilleriya qurğusu, 276 tank və ona qoşulmuş yüzlərlə təyyarə ilə 125 minlik İtaliya ordusu qarşı çıxdı. Efiopiyanın taleyini təyin edən döyüş 1936-cı il martın 31-də başladı. İlk vaxtlarda efiopiyalılar uğur qazandılar; düşməni nəzərəçarpacaq dərəcədə geri atdılar. Lakin ertəsi gün düşmən artilleriyasının və aviasiyasının kütləvi hücumları nəticəsində Efiopiya qoşunları ilkin mövqelərinə geri çəkildilər.